הודעה לעיתונות

**המתמחים ברפואת שיניים:''המערכת מתעללת בנו''.**
**במעמד עשרות מתמחים הושקה בכנסת השדולה למען המתמחים בראשות ח''כ עיסוואי פרג'. בשדולה נחשף כי המתמחים ברפואת שיניים לילדים ורפואת הפה אינם מקבלים שכר עבור עבודתם ונדרשים לשלם שכר לימוד גבוה העומד על 20,000-40,000 ₪ לשנה. שר הבריאות, ליצמן שהשתתף בכנסת אמר כי:''המתמחים הם העתיד של הרפואה בישראל''.אך המתמחים עצמם טוענים כי מתעמרים בהם ומפלים אותם לרעה לעומת שאר הרופאים. המתמחים דורשים מהמדינה העסקה מסודרת ותקנים.**

שדולה חדשה למען המתמחים במקצועות הרפואה ובכלל הושקה אמש (ג') בכנסת במעמד ח"כים ושרים, ראשי פקולטות, משפטנים ומתמחים במקצועות השונים: רפואה, רפואת שיניים, תזונה, פסיכולוגיה, רו"ח, משפטים ועוד. בראשות השדולה עומד ח''כ עיסוואי פרג'.הקמת השדולה נועדה לתת מענה למצוקת המתמחים אשר לא זוכים להגנה על זכויותיהם כעובדים במהלך ההתמחות. המתמחים נדרשים לעבוד בתקופת התמחותם במשך שעות ארוכות, בשכר נמוך או לא שכר כלל, ולעיתים תוך פגיעה בזכויות בסיסיות ובתנאי ניצול.

שר הבריאות, יעקב ליצמן השתתף בכינוס ואמר:''אני רואה ערך רב בהכשרת כח אדם ושהמתמחים יקרים לו מאד והם העתיד של הרפואה בישראל''.

בשדולה הועלה נושא המתמחים ברפואת שיניים לילדים ורפואת הפה. בניגוד למתמחים בכל תחומי הרפואה אשר מקבלים שכר בתקופת הכשרתם בבתי החולים ואינם משלמים שכר לימוד המתמחים ברפואת שיניים לילדים ורפואת הפה במסגרת בתי החולים, **אינם מקבלים כל שכר עבור עבודתם**, ו**נדרשים לשלם שכר לימוד גבוה העומד על 20,000-40,000 ₪ לשנה(!).**

הרפורמה שהעביר ליצמן בשנת 2010 הכלילה את שירותי רפואת שיניים לילדים בחוק ביטוח בריאות ממלכתי .כיום, הזכאות לטיפולי שיניים חינם ניתנת לכל הילדים בארץ עד גיל 15 ובעוד שנתיים עתיד הסל להתרחב עד גיל 18. אך מאז 2010 הוזרמו תקציבים לקופות החולים להענקת השירות, ללא הקצאות תקנים למתמחים בבתי חולים להכשרת כח אדם להעניק את השירות.

גם מבקר המדינה התרה על המחדל בדו"ח 2015 וציין כי עלותה הגבוהה של ההתמחות ברפואת שיניים עלולה לגרום להפליה בין רופאי שיניים מבוססים ובין רופאי שיניים שמצבם הכלכלי לא מאפשר להם את ההתמחות. בדו"ח עלו גם **ליקויים בנושא הכשרת כוח האדם בתחום בריאות השן, אשר עלולים להגיע לכדי גרימת נזק לציבור**.

ורד מטלון מתמחה ברפואת שיניים מבית החולים הדסה וממובילי ההתארגנות אמרה: ''המתמחים אינם עוד סטודנטים, ומאידך אינם עדיין בעלי תעודת מקצוע או מועסקים בצורה מסודרת. המתמחים הם התשתית של תפעול המערכות הציבוריות והם העתיד של כל אותן מקצועות שדורשים מומחיות מיוחדת. **פגיעה במתמחים הינה פגיעה בשירות הניתן לכלל הציבור הישראלי''.**